בס"ד , אייר תשפ"ד , ערב שבת פרשת בחוקותי

**הורים  ובנים יקרים**

**שלום וברכה,**

**מלחמת חרבות ברזל.**היום דווח שצה"ל  שולט בכל ציר פילדלפי , חושף מנהרות ואמצעי לחימה ומחסל מחבלים בכל רחבי הרצועה. בצפון ממשיכים חילופי האש וניסיונות הפגיעה באמצעות כטב"מים.  ביהודה ושומרון מתרחשים כמעט מדי יום ניסיונות פיגועים ולצערנו הרב אמש נהרגו 2 לוחמים מיחידת כפיר בפיגוע דריסה. בימים האחרונים מתחממת חזית נוספת באזור בת חפר . הישוב סופג כמעט מדי יום ירי מנשק קל וניסיונות חדירה ופגיעה בגדר המערכת.

**במישור הישיבתי.**מחנך נוסף יצא השבוע לשירות מילואים בצו 8 ועוד 7 אנשי צוות נמצאים בשירות מתמשך. חלקם  נלחמים ברצועת עזה ולאורך גבול מצריים.

**כיתות י' - ביום רביעי התקיים סמינריון גשר בהשתתפות תיכון גבעת שמואל.**תלמידי כיתות י' התנדבו בשעות הבוקר בבתי הספר של החינוך המיוחד כמו בכל יום רביעי והשתתפו בחלק השני של יום הפעילות- שיחתו המרגשת  של מנחם קלמנזון חתן פרס ישראל, על תרומה מיוחדת לחברה.  מנחם קלמנזון , אחיו של אלחנן הי"ד  סיפר לכל משתתפי הסמינריון על  פעולות החילוץ של מאה תושבי בארי ביממה  שהחלה בבוקר שמחת תורה. מנחם חלק איתנו מחשבות, תובנות ומסקנות על  האחדות והחיבור שמתחייבים לקיומו של עם ישראל בארצו.

ביום זה חלק מכיתות י' השתתפו בסמינריון יחד עם בני כיתות י' מהתיכון הממלכתי. 8 מדריכי גשר הובילו את היום שהנושא המרכזי בו דנו היה – זהות ציונית תמיד ובמיוחד בתקופה זו. הבנים שלנו ב"ה התנהגו למופת, וקיבלתי שבחים רבים ממדריכי גשר על ההתנהגות של הבנים, על מידת הכרת הטוב של הבנים וקבלת הפנים למדריכים ולבני התיכון. מנהלת התיכון הגברת יערה שוחחה איתי טלפונית ואמרה – "הבנים שלנו חזרו מאושרים ומרוגשים מהמפגש עם בני הישיבה, וקבלת הפנים של הישיבה לבני התיכון.

חשוב לציין שיום זה אורגן ע"י אגף החינוך של עיריית גב"ש בניהולו של מר מוטי סגל . יישר כוח לאגף החינוך ולכל מי שפעל לטובת הצלחת האירוע .

**כיתות ז' - ערב שורשים תשפ"ד .** השבוע התקיים ערב השורשים לסבתות , סבים, הורים ובנים בישיבה. כל הערב עסק בנושא – חוליה בשרשרת הדורות ותפקיד הבנים בשנים אלו. התוכנית הייתה עשירה מאוד וזאת ההזדמנות להודות מאוד לרב ספי וייל שמלמד את כיתות ז' אהבת-הארץ, הכין את ערב השורשים, קרא את עבודות השורשים והנחה את הערב בצורה מרשימה ביותר . תודה רבה גם לרב מלר רכז המחזור, לרמים ז' , לצוות שעזר בהקמת האירוע. הפידבקים של המשפחות לערב זה היו פידבקים מעולים. תודה רבה .

**משחק גמר בליגת הישיבות התיכוניות .** היום התקיים משחק גמר במסגרת ליגת הישיבות . הגמר היה בין ישיבת הימלפרב לבין הישיבה. אמנם הפסדנו במשחק, אך אנו גאים מאוד בתלמידינו שהגיעו למקום השני הארצי בחמ"ד. השחקנים השקיעו רבות ונתנו את כל כוחם במשחק. **אני גאה בבנים ומודה להם בשם כל צוות הישיבה והתלמידים. יישר כוח גדול למורים לחנ"ג נתמאל זיסברג ולקובי גולן שהובילו את הקבוצה בצורה מרשימה והראו מנהיגות יוצאת מגדר הרגיל . מנהיגות מרשימה !! יישר כוח לרמי"ם , למאמנים , לתלמידים הצופים ובמיוחד לשחקנים .**

**הייתם גדולים ממש.**

**ועתה לפרשת השבוע – פרשת בחוקותי.**

בפתח פרשת בחוקותיי מבטיחה התורה לעם ישראל שפע חומרי שלום ובטחון במידה ועם ישראל ישומר ויקיים מצוות וילך בדרך ה'.  הברכות מובאות בעשרת הפסוקים הראשונים שבפרשה,  הפותחים ב"אם בחוקתי תלכו"  – באות א', ומסיימים ב"ואולך אתכם קוממיות". על כך אמרו המפרשים שהתחלת פסוקי הברכה ב-א'  וסיומם ב-ת'  בא לרמוז לנו שעל עם ישראל מוטל לקיים את כל מצוות התורה מא'  עד ת', ואז יתקיימו בהם כל הברכות האמורות בפרשה.

**ואיך צריך לקיים וללמוד את התורה ??**

הרי התורה אומרת "אם בחוקותי תלכו ואת מצוותי תשמרו ועשיתם אותם". רש"י שואל – אם נאמר "ואת מצוותי תשמרו ועשיתם אותם" –הרי קיום מצוות אמור , ואם כך מה פירוש תחילת הפסוק- "אם בחוקותי תלכו" – שתהיו עמלים בתורה.

מהיכן רש"י למד את עניין עמל התורה?? הלשון **"תלכו"**  עניינה הליכה והתקדמות, שהיהודי מצווה לעלות מעלה ולהתעלות במעלות התורה,  ואת זה אפשר להשיג רק כאשר עמלים בתורה. כמו שאדם הולך ומשקיע בכך עמל, כך גם בלימוד התורה צריך "ללכת", לעמול בלימוד התורה כמו בהליכה.

בהיותי תלמיד בישיבת "כרם ביבנה", היינו שומעים שיחות רבות מפי ראש הישיבה הרה"ג גולדוויכט זצ"ל בעניין לימוד בדרך של עמל. בהיותי בישיבה הבנתי מהו עמל אמיתי בתורה.

הייתי מבקש לעסוק בקצרה בעניין – העמל בלימוד התורה.

**עמל תורה**

**כיצד עמלים בדור מפונק ??**
משאבים עצומים ומליארדים  רבים של דולרים מושקעים בדורנו במטרה להקל על חיינו ולהסיר מעלינו כל מאמץ. עמל ויגיעה הם מילים מגונות כמעט. את מקומם תופסים מילים כמו: נגיש, מהיר, ידידותי.

הדבר המשוכלל ביותר יהיה אם לא יהיה צורך לזוז מהמקום, שהכול יקרה בלחיצת כפתור ובמגע אצבע, העיקר שלא נתאמץ. וזה מקיף את החיים כולם, את מקצועות העבודה, את התקשורת, את תוכניות הלימודים, את הנגישות להגיע לכל מקום ולכל מקורות המידע .
ואכן אנו מברכים על כך, וכולנו שמחים ונהנים ואף שותפים לכל ההתפתחויות הללו המקלות עלינו את החיים.
ופתאום באה התורה ומציבה בפנינו אדיאל הפוך: **עמל**! "אם בחוקותי תלכו -  שתהיו עמלים בתורה". לא קיום מצוות, אף לא ידיעת התורה, אלא **עמלים** בתורה. עמל כמעלה וכערך בפני עצמו. ערך שעומד בראש הפירמידה: ראשית: אם בחוקותי תלכו – שתהיו עמלים בתורה ורק אחר כך: ואת מצוותי תשמרו וכו'.

כיצד ניתן להבין זאת? ושאלה קשה אף יותר, כיצד ניתן להסביר זאת לדורנו המתפנק?

לאמיתו של דבר, כולנו בעצם נפגשים במציאות שיכולה לשמש עבורנו **כמשל** נפלא לעניין זה.
בשנים האחרונות גברה בציבור המודעות לחשיבות ההתעמלות ושמירה על כושר גופני. מכוני כושר צומחים בכל פינה, ואנו פוגשים יותר ויותר אנשים הצועדים מידי יום קילומטרים ארוכים בצידי הכבישים.

רוכבי אופנים רבים מזיעים ממאמץ ומדוושים ללא הרף בעליות ובמורדות. והנה, אם נעצור אחד מהם ונציע לו טרמפ, או נשאל אותו מדוע הוא מתאמץ כל כך ללכת או לרכב, הרי ברשותו מכונית משוכללת בה יוכל להגיע מהר ובקלות אל מטרתו?! הוא בוודאי יצחק לנו בפנים  ויענה, **כי מטרתו להתאמץ!** אין הוא מתאמץ להגיע אל המטרה אלא ההיפך הוא הנכון: המאמץ הוא המטרה והקושי הוא היעד! ככל שיגדל המאמץ, כך במקביל גם עולה הכושר הגופני והאדם נעשה בריא יותר, נמרץ יותר.

**כושר גופני ורוחני .** כך בדיוק ראוי להתייחס לעמל התורה .כמו בהתעמלות גם כאן העמל לכשעצמו הוא ערך ומטרה. אי אפשר להתקשר בקשר אמיתי אל ה' יתב' ולתורתו אלא ע"י העמל. כשם שנדרש עמל להגיע לכושר גופני, כך נדרש עמל רב להגיע אל כושר רוחני.

**המהר"ל** מסביר כי התורה איננה רק אוסף של מצוות ואזהרות, התורה היא כהגדרתו 'שכל אלוקי'. ועל מנת שנזכה להגיע לאיזו שייכות, לאיזו שהיא נגיעה או חיבור לאותו שכל אלוקי, אנו נדרשים לכושר רוחני מעולה, וכושר זה אינו מושג אלא בעמל ויגיעה בלתי פוסקים. וכשם שלא נצליח להגיע לכושר גופני מצפייה פסיבית בתחרויות ספורט, כך לא נצליח להגיע לכושר רוחני באיזו שהיא נגיעה קלה בתורה.

הרמב"ם בפרק ג' מהלכות תלמוד תורה, מכנה את היגע בתורה כמי שזכה **לכתר תורה**.

**"מי שנשאו לבו לקיים מצוה זו כראוי ולהיות מוכתר בכתר תורה, לא יסיח דעתו לדברים אחרים, ולא ישים על לבו שיקנה תורה עם העושר והכבוד כאחת, כך היא דרכה של תורה פת במלח תאכל ומים במשורה תשתה ועל הארץ תישן וחיי צער תחיה ובתורה אתה עמל, ולא עליך הדבר לגמור ולא אתה בן חורין ליבטל ממנה ואם הרבית תורה הרבית שכר, והשכר לפי הצער".**

מהו הביטוי 'כתר תורה'??
ידוע כי נפוליאון היה רגיל לומר: "גם כשאני ישן אני נפוליאון..." כי מלך הוא מלך בעצמותו. ניתן לומר כי זוהי השוואה בין כתר תורה לכתר מלכות. כשם שמלך הוא מלך בכל עת והמלכות היא חלק בלתי נפרד מאישיותו ועצמותו, כך מי שזוכה  בעמלו לכתר תורה הרי התורה הופכת לחלק בלתי נפרד מאישיותו ועצמותו. הוא והתורה חד הם. דבר זה אינו מושג אלא לאחר עמל ויגיעה .

הגמרא במנחות מספרת:
**שאל בן דמה בן אחותו של ר' ישמעאל את ר' ישמעאל כגון אני שלמדתי כל התורה כולה מהו ללמוד חכמת יונית? קרא עליו המקרא הזה: "לא ימוש ספר התורה הזה מפיך והגית בו יומם ולילה" צא ובדוק שעה שאינה לא מן היום ולא מן הלילה ולמוד בה חכמת יונית ...** **(תלמוד בבלי מסכת מנחות דף צט:)**

בן דמה סבור היה שמטרת מצוות תלמוד תורה היא למען נדע מה שכתוב בה, לפיכך סבור היה שכיוון שכבר יודע הוא את כל התורה, הרי הוא פטור ממצוות תלמוד תורה. אך רבי ישמעאל הבהיר לו כי הערך הגדול בלימוד תורה הוא דווקא עצם הלימוד והמפגש עם התורה וקדושתה. בתורה צריך לעמול בבחינת "והגית בו יומם ולילה".

בסיום הלימוד אנו נוהגים לומר : **"מודים אנו לפניך ששמחת חלקנו מיושבי בית המדרש ולא מיושבי קרנות... שאנו עמלים והם עמלים, אנו עמלים ומקבלים שכר והם עמלים ואינם מקבלים שכר... "**

שאל החפץ חיים: הרי גם פועלים עמלים ומקבלים שכר?! אמנם שכרם בעולם הזה ושכרינו בעולם הבא, אך כיצד ניתן לומר עמלים ואינם  מקבלים שכר???

הסביר החפץ חיים, כי בכל העולם אין משלמים על עצם **העמל** אלא על **התפוקה** ועל **התוצרת**! מעסיק יעדיף תמיד עובד יעיל שהכול הולך לו בקלות על פני פועל חלש ומסכן שצריך להתאמץ על כל דבר. כי בעולם לא משלמים על המאמץ אלא על התוצר. **אך אנו עמלים ומקבלים שכר על עצם העמל והיגיעה**! כי כאמור עמלה של תורה זהו ערך בפני עצמו: אם בחוקותי תלכו-שתהיו עמלים בתורה.

**ומה צריכים ללמוד מכך ??**

**כדי שהתורה תשמש אותנו כתורת חיים , כתורה שמובילה אותנו בכל אורחות חיינו, אנו צריכים שהתורה תהיה טבועה בנו, ולמדרגה כזו נוכל להגיע רק ע"י עמל בתורה. לימוד התורה לא פשוט, צריך לעמול על כך, הלימוד לא בא בקלות, אך אם נעמול בתורה א"ה נוכל להרגיש שהתורה היא חלק ממשי מאיתנו.**

**נמשיך אי"ה לחנך את בנינו היקרים מתוך עמל ויגיעה בתורה.**

**לקראת יום ירושלים שיחול אי"ה ביום רביעי הקרוב**

**ביום רביעי הקרוב אי"ה נעלה נחוג יום ירושלים , את החג של עיר הנצח , העיר שנאמר עליה – ""העיר שחוברה לה יחדיו".**

ירושלים אינה רק עיר מאוחדת כי אם גם ובעיקר – עיר מאחדת – "ירושלים הבנויה, כעיר שחוברה לה יחדיו". "אמר ר´ יהושע בן לוי – עיר שעושה כל ישראל חברים" (ירושלמי חגיגה, ב´ ו´). מהי אם כן, סגולתה המיוחדת של העיר הזו, העושה את כולנו "חברים"?

סודה של ירושלים נעוץ הוא בתפקידה. ירושלים הינה עיר אפוליטית. "ירושלים לא נתחלקה לשבטים" (יומא י"ב). ירושלים שייכת לכולם. עם ישראל מורכב משבטים שונים, מעדות שונות וממפלגות שונות. לכל שבט דגל משלו, לכל עדה מנהגים משלה ולכל מפלגה אידיאולוגיה משלה. ריבוי הגוונים והדעות הכרחי הוא על מנת ליצור חברה דינאמית ומתפתחת. עם זאת, יש הכרח בהימצאותה של נקודה קבועה אחת, ללא כל עוררין, אשר תהיה **הלב** המחבר את כל איברי הגוף השונים. נקודת הנצח הזו, היא שאמורה להעניק את האחדות לעם ישראל. בתוך האומה, מתגלמת נקודה זו בדמותו של שבט לוי, השבט אשר אין לו כל נחלה ואמור לשרת בקודש את כל שאר שבטי ישראל .

תפקידו של שבט לוי אינו פרטי כי אם כללי וציבורי. את התפקיד שממלא שבט לוי באומה, אמורה למלא ירושלים בארץ ישראל. עצם העובדה שירושלים לא נחלקה לשבטים, מעניקה לה את יסוד השלמות.

רבי עקיבא אומר: "ירושלים היא הנצח" (ברכות נח.)תפקידה המרכזי של ירושלים באומה, בא לידי ביטוי במזמורה של העיר, בתהילים קכ"ב **:"שאלו שלום ירושלים, ישליו אוהביך. יהי שלום בחילך, שלוה בארמנותיך"**.

דוד המלך ע"ה משתמש בשתי מילים נרדפות: שלום ושלוה. ע"פ המלבי"ם בפירושו על תהילים, ישנו הבדל מהותי בין שתי מילים אלו. **שלום** מייצג את השלום והביטחון הלאומי מול אויבנו מבחוץ ואילו **שלווה** מייצגת את השלום הפנימי שבתוכנו, השלום שבין היהודים לבין עצמם.

המצב הביטחוני והחוסן הלאומי, מושפעים הם באופן ישיר מהיחסים הפנימיים השוררים בתוך האומה. כאשר יש שלום בין היהודים, ירושלים ממלאת את תפקידה המאחד ועושה את כל ישראל חברים וממילא זוכים אנו לשלום ובטחון אליהם אנו ראויים. אם חלילה, נלחמים היהודים זה בזה, אם זרמים בעם ישראל מתנתקים זה מזה, גוררת התנתקות זו באופן ישיר ירידה משמעותית בחוסננו, בכוחנו הצבאי ובשלום עם ישראל, ועלולה חלילה לגרור מלחמה, אשר גם צבא חזק ככל שיהיה, אינו יכול להכריעה מאחר וחסר לו כוח האחדות.

**יסוד זה הינה עובדה מוכחת בתולדות עם ישראל.**

חז"ל מציינים שחורבן בית המקדש הראשון היה חורבן לשבעים שנה בלבד וזאת מכיוון שהייתה אחדות בעם ישראל, למרות ההשחתות המוסריות האיומות שהיו אז בציבור – עבודה זרה, גילוי עריות ושפיכות דמים. חורבן בית שני לעומת זאת, היה חורבן עמוק יותר בו גם נשרפו גם יסודות המקדש , וחורבן זה נמשך כבר למעלה מ-2000 שנה , והסיבה של חורבן בית שני הוא – בשל שנאת חינם. ישנו קשר ישיר בין השלום החיצוני לבין השלווה הפנימית.

**הרב משה צבי נריה זצ"ל** ביטא באופן מופלא את תחושותיו לאחר מלחמת ששת הימים וכך כתב:

"בין ההגיגים והתחושות של הימים הגדולים האלה, מסתמנת גם שאלה-תמיהה: מדוע לא נתן הקב"ה את ירושלים בידינו אז, בתש"ח, ובמה זכינו שהיא תוחזר לנו עתה? באורח פלא, כלל לא בדרך הטבע, היא נשמטה מידינו אז, ושוב באורח פלא, מעבר להגיון, היא ניתנה לנו, היא הוגשה לנו עכשיו.

התשובה לכך רמוזה לנו בסוד-שיח של חכמי קדם. על ירושלים נאמר בתלמוד הירושלמי: "כעיר שחוברה לה יחדיו – עיר שמחברת ישראל זה לזה"…אכן לפני 19 שנה פרץ הפלמ"ח דרך שער ציון, ואילו חיילי אצ"ל עמדו לפרוץ דרך שער שכם. מפולגים ומפורדים היינו. אילו הצלחנו אז, היו "שניים אוחזין" בירושלים, וכל אחד היה אומר "כולה שלי. ירושלים היתה הופכת למקור של פירוד, לסיבה של מריבה ומדון. סלעי ירושלים היו הופכים לסלעי מחלוקת, "ואילו ירושלים לא נתחלקה לשבטים", היא ניתנה לעם ישראל כולו…ירושלים באה להרבות שלום בעולם.

ולכן: רק עתה כשנכנסנו כולנו דרך שער אחד, שער האריות, "הן עם כלביא יקום וכארי יתנשא" – רק עתה כשכולנו מאוחדים, כבראשנו עומדת ממשלת ליכוד לאומי, כשמאחורינו עומדים בלב אחד כל אחינו אשר בתפוצות הגולה, רק עתה זכינו למאורע הגדול: המחזיר שכינתו לציון, החזיר לנו את ירושלים!".

**זהו המסר הנצחי של ירושלים. "שאלו שלום ירושלים" – אם שואלים אתה מה ניתן לעשות על מנת לחזק את מעמדה הביטחוני של ירושלים, אם כן אחת היא התשובה – "ישליו אוהביך", חזקו את אחוות האחים בתוך עם ישראל. כדי להגיע למסקנה זו אין צורך בשום ועדות חקירה ובשום דוחות ופרוטוקלים מייגעים. חולשה ורפיון צבאי נובעים הם מפירוד הלבבות ואילו תיקון השורש לבעיות מתחיל הוא מבניין מחודש אל אהבת ישראל, אהבה לכל יהודי באשר הוא ולכל מפלגה באשר היא. "שאלו שלום ירושלים – ישליו אוהביך!!!"**

שבת שלום ומבורך

בשורות טובת , ישועות ונחמות

שרגא פרוכטר – ראש הישיבה